KOMISIJOS SPRENDIMAS
2008 m. birželio 19 d.
kuriuo nustatoma Bendrijos finansinė parama skubių kovos su mėlynojo liežuvio liga Portugalijoje 2004 ir 2005 m. priemonių išlaidoms padengti
(pranešta dokumentu Nr. C(2008) 2756)
(Tekstas autentiškas tik portugalų kalba)
(2008/467/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 3 straipsnio 3 dalį,
kadangi:
(1)
2004 ir 2005 m. Portugalijoje kilo mėlynojo liežuvio ligos protrūkiai. Dėl šios ligos Bendrijos gyvulių populiacijai kilo didelis pavojus.
(2)
Siekdama užkirsti kelią ligos plitimui ir padėti ją kuo skubiau likviduoti, Bendrija turėtų finansiškai prisidėti prie reikalavimus atitinkančių valstybės narės išlaidų, patirtų taikant skubias kovos su šia liga priemones, padengimo, kaip nustatyta Sprendime 90/424/EEB.
(3)
2005 m. rugsėjo 15 d. Komisijos sprendimu 2005/660/EB dėl Bendrijos finansinės pagalbos taikant neatidėliotinas priemones, skirtas likviduoti avių mėlynojo liežuvio ligą Portugalijoje 2004 ir 2005 metais (2) Portugalijai buvo suteikta Bendrijos finansinė parama kompensuoti išlaidoms, patirtoms 2004 m. ir 2005 m. taikant skubias kovos su mėlynojo liežuvio liga priemones.
(4)
Sprendime 2005/660/EB numatyta pirmoji 1 000 000 EUR išmoka priklausomai nuo Komisijos atliktų patikrinimų vietoje rezultatų.
(5)
Pagal tą sprendimą, likusi Bendrijos finansinės paramos dalis turi būti sumokėta remiantis 2005 m. lapkričio 9 d., 2005 m. lapkričio 14 d. ir 2006 m. balandžio 28 d. Portugalijos pateiktais prašymais.
(6)
2006 m. sausio 31 d. Komisijos sprendimu 2006/78/EB dėl Bendrijos finansinės pagalbos epidemiologiniam tyrimui ir mėlynojo liežuvio ligos priežiūros priemonėms įgyvendinti taikant neatidėliotinas priemones, skirtas kovoti su šia liga Portugalijoje 2004 ir 2005 metais (3) Portugalijai buvo suteikta Bendrijos finansinė parama kompensuoti išlaidoms, patirtoms 2004 m. ir 2005 m. taikant skubias kovos su mėlynojo liežuvio liga priemones.
(7)
Sprendime 2006/78/EB numatyta pirmoji 600 000 EUR išmoka priklausomai nuo Komisijos atliktų patikrinimų vietoje rezultatų.
(8)
Pagal tą sprendimą, likusi Bendrijos finansinės paramos dalis turi būti sumokėta remiantis 2006 m. kovo 31 d. Portugalijos pateiktu prašymu.
(9)
Atsižvelgiant į šiuos faktus reikėtų nustatyti bendrą Bendrijos finansinės paramos sumą reikalavimus atitinkančioms išlaidoms, patirtoms 2004 ir 2005 m. Portugalijoje taikant mėlynojo liežuvio ligos likvidavimo ir stebėjimo priemones, padengti.
(10)
Remiantis Komisijos patikrinimų, atliktų pagal Bendrijos veterinarijos taisykles, rezultatais ir Bendrijos finansinės paramos teikimo reikalavimais visos patirtų išlaidų sumos negalima laikyti atitinkančia reikalavimus.
(11)
2007 m. gegužės 22 d. ir 2007 m. gruodžio 10 d. raštais Portugalija informuota apie Komisijos pastabas, reikalavimus atitinkančių išlaidų apskaičiavimo metodą ir galutines išvadas.
(12)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Bendrijos finansinė parama Portugalijai
1. Remiantis Sprendimu 2005/660/EB, nustatoma, kad bendra Bendrijos finansinė parama išlaidoms, patirtoms 2004 ir 2005 m. Portugalijoje likviduojant mėlynojo liežuvio ligą, atlyginti yra 645 633,30 EUR.
2. Remiantis Sprendimu 2006/78/EB, nustatoma, kad bendra Bendrijos finansinė parama išlaidoms, patirtoms 2004 ir 2005 m. Portugalijoje taikant mėlynojo liežuvio ligos stebėjimo priemones, atlyginti yra 417 410,02 EUR.
2 straipsnis
Mokėjimo tvarka
Likusi Bendrijos finansinės paramos dalis yra 1 063 043,32 EUR.
3 straipsnis
Adresatas
Šis sprendimas skirtas Portugalijos Respublikai.
Priimta Briuselyje, 2008 m. birželio 19 d.